《题金鳌山》
元代·于演

金鳌之山金碧浮，重玄宝坊居上头。钟声夜度海门月，树色远上丰山秋。

龙伯国人真妙手，掣此巨灵镇江口。丹丘逸士来跨之，石洼为尊江当酒。

黄须天子七宝鞭，黄头渔郎棹江船。百年尘迹果何在，芒砀云去山苍然。

历试诸难固天造，中兴开国何草草！腹心有疾日月昏，英雄无声天地老。

两宫不归汴水流，此地空传帝子游。惜无健笔驱风雨，一洗江山万古愁。

作者简介：台州路临海人，字佩远。有《题金鳌山》诗传世。